**ΕΙΔΙΚΟ ΣΧΕΔΙΟ ΕΠΑΓΓΕΛΜΑΤΙΚΗΣ ΚΑΤΑΡΤΙΣΗΣ ΑΝΕΡΓΩΝ ΣΕ ΟΡΓΑΝΙΣΜΟΥΣ**

**ΤΟΥ ΔΗΜΟΣΙΟΥ ΚΑΙ ΕΥΡΥΤΕΡΟΥ ΔΗΜΟΣΙΟΥ ΤΟΜΕΑ, ΑΡΧΕΣ ΤΟΠΙΚΗΣ ΑΥΤΟΔΙΟΙΚΗΣΗΣ,**

**ΜΗ ΚΥΒΕΡΝΗΤΙΚΟΥΣ ΟΡΓΑΝΙΣΜΟΥΣ ΚΑΙ ΙΔΡΥΜΑΤΑ ΜΗ ΚΕΡΔΟΣΚΟΠΙΚΟΥ ΧΑΡΑΚΤΗΡΑ**

#### ΥΠΟΧΡΕΩΣΕΙΣ ΤΗΣ ΑνΑΔ, ΤΗΣ ΥΠΗΡΕΣΙΑΣ/ΟΡΓΑΝΙΣΜΟΥ ΚΑΙ ΤΟΥ ΑΝΕΡΓΟΥ

1. **ΥΠΟΧΡΕΩΣΕΙΣ ΚΑΙ ΑΡΜΟΔΙΟΤΗΤΕΣ ΑνΑΔ**

* Η ΑνΑΔ καταβάλλει επίδομα κατάρτισης €125 ανά εβδομάδα κατάρτισης (μείον το νενομισμένο ποσοστό για εισφορές στις Κοινωνικές Ασφαλίσεις και στο ΓεΣΥ) στους ανέργους που συμμετέχουν στο Σχέδιο και τις νενομισμένες εισφορές εργοδότη στο Ταμείο Κοινωνικών Ασφαλίσεων, στο Ταμείο Κοινωνικής Συνοχής και στο ΓεΣΥ, σύμφωνα με τη σχετική νομοθεσία[[1]](#footnote-1). Η καταβολή επιδόματος θα γίνεται κάθε μήνα, αφού υποβληθούν στην ΑνΑΔ τα απαραίτητα δικαιολογητικά.
* Η ΑνΑΔ καταβάλλει επίδομα κατάρτισης για τον χρόνο παρουσίας του ανέργου στην υπηρεσία/οργανισμό, εφόσον ο χρόνος απουσίας (εξαιρουμένων των επίσημων αργιών ή απουσιών από παράταση) σωρευτικά μέχρι και τον υπό εξέταση μήνα, δεν υπερβαίνει το 25% της συνολικής διάρκειας της τοποθέτησης. Σε περίπτωση που υπερβαίνει το 25%, θα καταβάλλεται το επίδομα για τις εργασθείσες ημέρες του μήνα και θα διακόπτεται το πρόγραμμα.
* Η ΑνΑΔ ασφαλίζει τους συμμετέχοντες κατά τη διάρκεια εφαρμογής των προγραμμάτων έναντι ευθύνης εργοδότη, σύμφωνα με τη σχετική νομοθεσία[[2]](#footnote-2).
* Η ΑνΑΔ εκδίδει Πιστοποιητικό Κατάρτισης και Απόκτησης Εργασιακής Πείρας, για κάθε άνεργο που συμπλήρωσε με επιτυχία (σε ποσοστό παρουσίας τουλάχιστον 75% της συνολικής διάρκειας) το πρόγραμμα της τοποθέτησης.
* Η ΑνΑΔ πραγματοποιεί επισκέψεις ελέγχου, όπου κρίνει αναγκαίο, για τη διασφάλιση της αποτελεσματικής εφαρμογής του προγράμματος.
* Η ΑνΑΔ δύναται να τερματίσει το πρόγραμμα σε περίπτωση που διαπιστωθεί ότι δεν ισχύουν οι συνθήκες κάτω από τις οποίες δόθηκε η έγκριση έναρξης του ή δεν τηρούνται οι υποχρεώσεις του ανέργου ή της υπηρεσίας/οργανισμού.
* Η ΑνΑΔ δύναται να προβαίνει σε υποδείξεις προς βελτίωση του προγράμματος και οι υπηρεσίες/οργανισμοί καθώς και οι άνεργοι οφείλουν να συμμορφώνονται με αυτές.
* Η ΑνΑΔ εξετάζει οποιοδήποτε αίτημα από τα ενδιαφερόμενα μέρη όταν αυτό υποβληθεί μέσα σε ένα μήνα από την έναρξη του προγράμματος, αναφορικά με σοβαρούς λόγους που καθιστούν αδύνατη την υλοποίηση του προγράμματος. Εφόσον κριθεί δικαιολογημένο, χωρίς υπαιτιότητα του ενός ή του άλλου μέρους, διακόπτεται η τοποθέτηση και καταβάλλεται το επίδομα στον άνεργο για την περίοδο τοποθέτησής του.
* Η ΑνΑΔ διατηρεί το δικαίωμα να ζητήσει πρόσθετα στοιχεία ή βεβαιώσεις και να προβεί σε χρήση/διερεύνηση κάθε στοιχείου και πληροφορίας που σχετίζεται με το Σχέδιο και αφορά στην υπηρεσία/οργανισμό ή τον άνεργο.

# ΥΠΟΧΡΕΩΣΕΙΣ ΥΠΗΡΕΣΙΑΣ/ΟΡΓΑΝΙΣΜΟΥ

* Με την έναρξη του προγράμματος, αποστέλλει στην ΑνΑΔ στοιχεία τοποθέτησης με τις υπεύθυνες δηλώσεις του ανέργου και της υπηρεσίας/οργανισμού, σύμφωνα με το έντυπο «Στοιχεία Τοποθέτησης και Υπεύθυνες Δηλώσεις» [Έντυπο 4 (ΕΣΕΚΑ)].
* Αποστέλλει στην ΑνΑΔ το Έντυπο «Αίτηση Εγγραφής Μισθωτού», για όσους ανέργους δεν έχουν αριθμό Κοινωνικών Ασφαλίσεων.
* Ενημερώνει τον άνεργο σχετικά με την τοποθέτησή του και τις υποχρεώσεις του.
* Τηρεί τις πρόνοιες της νομοθεσίας αναφορικά με την ασφάλεια και υγεία στους χώρους εργασίας.
* Με τη συμπλήρωση κάθε ημερολογιακού μήνα, αποστέλλει στην ΑνΑΔ, εντός των πρώτων 5 εργάσιμων ημερών του επόμενου μήνα το έντυπο «Καταγραφή Επαγγελματικής Κατάρτισης και Εργασιών» [Έντυπο 5 (ΕΣΕΚΑ)], κατάλληλα συμπληρωμένο και υπογραμμένο από τον άνεργο, τον καθοδηγητή του και εξουσιοδοτημένο άτομο από την υπηρεσία/οργανισμό.
* Εφαρμόζει το πρόγραμμα κατάρτισης, σύμφωνα με τα στοιχεία της έγκρισης και επιβλέπει την ορθή συμπλήρωση της καταγραφής της πρακτικής κατάρτισης και των εργασιών στο έντυπο «Καταγραφή Επαγγελματικής Κατάρτισης και Εργασιών» [Έντυπο 5 (ΕΣΕΚΑ)] από τον καταρτιζόμενο και τον καθοδηγητή του. Οποιεσδήποτε απουσίες καταγράφονται.
* Ενημερώνει τον άνεργο, στο πλαίσιο του προγράμματός του, για θέματα ασφάλειας και υγείας στην εργασία, σε σχέση με την τοποθέτησή του στην υπηρεσία/οργανισμό.
* Αναθέτει στον άνεργο εργασίες στο πλαίσιο του επαγγέλματος που τοποθετείται, σύμφωνα με την έγκριση της ΑνΑΔ, οι οποίες δεν περιλαμβάνουν επικίνδυνες εργασίες.
* Οποιαδήποτε μετακίνηση απαιτείται για επαγγελματικούς σκοπούς της τοποθέτησης αποτελεί ευθύνη της υπηρεσίας/οργανισμού. Σε περίπτωση όπου η τοποθέτηση απαιτεί διακίνηση και μετάβαση σε άλλους χώρους από τον χώρο τοποθέτησης για επαγγελματικούς λόγους, είτε θα παραχωρείται αυτοκίνητο από την υπηρεσία/οργανισμό ή θα πρέπει ο άνεργος να χρησιμοποιεί το δικό του αυτοκίνητο (όπου είναι εφικτό) και θα του καταβάλλεται από την υπηρεσία/οργανισμό το κόστος οδοιπορικών σύμφωνα με το καθορισμένο ποσό ανά χιλιόμετρο. Η ΑνΑΔ δεν καλύπτει οποιαδήποτε οδοιπορικά έξοδα.
* Δέχεται επισκέψεις ελέγχου από λειτουργούς/εκπροσώπους της ΑνΑΔ για τη διασφάλιση της αποτελεσματικής εφαρμογής της τοποθέτησης.
* Συνεργάζεται με τους λειτουργούς/εκπρόσωπους της ΑνΑΔ για την ομαλή υλοποίηση του προγράμματος κατάρτισης και ενημερώνει άμεσα για οποιαδήποτε προβλήματα προκύπτουν ή για οποιαδήποτε διαφοροποίηση στα δεδομένα της τοποθέτησης, όπως για παράδειγμα του τόπου εργασίας, του καθοδηγητή και των εργασιών που ανατίθενται στον άνεργο, παρέχοντας επαρκή αιτιολόγηση και εξασφαλίζοντας την έγκριση της ΑνΑΔ.
* Ενημερώνει την ΑνΑΔ στις ακόλουθες περιπτώσεις για εξασφάλιση σχετικής έγκρισης:
* Σε περίπτωση ανάγκης για δικαιολογημένη συνεχόμενη απουσία του ανέργου από το πρόγραμμα, δύο ημερών και άνω, το πρόγραμμα επεκτείνεται για το ανάλογο χρονικό διάστημα, όχι μεγαλύτερο από δύο μήνες, και αφού προηγουμένως έχει εξασφαλισθεί η έγκριση της ΑνΑΔ, εφόσον αυτό είναι εφικτό μέσα στα χρονικά περιθώρια υλοποίησης του Σχεδίου. Είναι δυνατόν για σοβαρούς λόγους (π.χ. λόγοι υγείας), να εγκριθεί παράταση της διάρκειας του προγράμματος για διάστημα πέραν των δύο μηνών.
* Σε περίπτωση που η απουσία του ανέργου (εξαιρουμένων των επίσημων αργιών ή απουσιών για τις οποίες ζητήθηκε και εγκρίθηκε παράταση) σωρευτικά μέχρι και τον υπό εξέταση μήνα υπερβαίνει τις 20 ημέρες, διακόπτεται η τοποθέτηση.
* Σε περίπτωση που διακόπτεται προσωρινά το πρόγραμμα του ανέργου εξ υπαιτιότητας της υπηρεσίας/οργανισμού, όπως π.χ. λόγω αργιών, θερινών ή άλλων διακοπών, ενημερώνεται έγκαιρα η ΑνΑΔ για έγκριση παράτασης της τοποθέτησης για το ανάλογο χρονικό διάστημα, εφόσον αυτό είναι εφικτό μέσα στα χρονικά περιθώρια υλοποίησης του Σχεδίου.
* Η εβδομαδιαία και ημερήσια διάρκεια υλοποίησης κάθε προγράμματος κατάρτισης ορίζεται εντός του ωραρίου λειτουργίας της υπηρεσίας/οργανισμού, κατά κανόνα από 8:00 πμ μέχρι 1:00 μμ, με διάρκεια 25 ώρες ανά εβδομάδα. Η συνολική διάρκεια του προγράμματος κατάρτισης ορίζεται στις 16 εβδομάδες και αντιστοιχεί στις 80 ημέρες.
* Δεν προσφέρεται καμία αμοιβή στον άνεργο με εξαίρεση τυχόν έξοδα διακίνησης του ανέργου από το χώρο του οργανισμού για υπηρεσιακούς λόγους.
* Έχει διαθέσιμα όλα τα παραστατικά, αποδεικτικά ή αλληλογραφία που αφορούν στην τοποθέτηση, για σκοπούς ελέγχου από την ΑνΑΔ ή άλλους αρμόδιους φορείς.
* Ενημερώνει την ΑνΑΔ το συντομότερο και όχι αργότερα από ένα μήνα μετά την έναρξη του προγράμματος, σε περίπτωση που υπάρχουν σοβαροί λόγοι που καθιστούν αδύνατη την υλοποίηση του προγράμματος κατάρτισης.

**3. ΥΠΟΧΡΕΩΣΕΙΣ ΑΝΕΡΓΟΥ**

* Συμπληρώνει το Έντυπο «Στοιχεία Τοποθέτησης και Υπεύθυνες Δηλώσεις» [Έντυπο 4 (ΕΣΕΚΑ)] και το Έντυπο «Αίτηση Εγγραφής Μισθωτού» σε περίπτωση που δεν έχει αριθμό Κοινωνικών Ασφαλίσεων.
* Συμπληρώνει και υποβάλλει το συντομότερο δυνατό στην ΑνΑΔ μετά την έναρξη της τοποθέτησής του στην υπηρεσία/οργανισμό, τη σχετική Εξουσιοδότηση (Έντυπο ΑνΑΔ 9Z46/2) για σκοπούς καταβολής των επιδομάτων κατάρτισης απευθείας σε τραπεζικό λογαριασμό. Το έντυπο συμπληρώνεται και υποβάλλεται ηλεκτρονικά.
* Τηρεί την εγκεκριμένη περιγραφή των εργασιών της προσφερόμενης ευκαιρίας κατάρτισης στην υπηρεσία/οργανισμό που τοποθετείται.
* Συμμορφώνεται με τις οδηγίες και υποδείξεις του καθοδηγητή της υπηρεσίας/ οργανισμού.
* Τηρεί το ωράριο εργασίας όπως καθορίζεται στην τοποθέτηση.
* Οποιαδήποτε διακίνηση απαιτείται για σκοπούς της τοποθέτησης αποτελεί ευθύνη της υπηρεσίας/οργανισμού. Σε περίπτωση όπου η τοποθέτηση απαιτεί διακίνηση και μετάβαση σε άλλους χώρους από το χώρο τοποθέτησης είτε θα παραχωρείται αυτοκίνητο από την υπηρεσία/ οργανισμό ή ο άνεργος θα χρησιμοποιεί το δικό του αυτοκίνητο (όπου είναι εφικτό) και θα του καταβάλλεται από την υπηρεσία/οργανισμό το κόστος οδοιπορικών σύμφωνα με το καθορισμένο ποσό ανά χιλιόμετρο. Η ΑνΑΔ δεν καλύπτει οποιαδήποτε οδοιπορικά έξοδα.
* Συμπληρώνει σωστά και υπογράφει το Έντυπο «Καταγραφή Επαγγελματικής Κατάρτισης και Εργασιών» [Έντυπο 5 (ΕΣΕΚΑ)], το οποίο βρίσκεται στον χώρο εργασίας και το διαθέτει για έλεγχο/συμπλήρωση από τον καθοδηγητή της υπηρεσίας/οργανισμού ή άλλο αρμόδιο φορέα όποτε του ζητηθεί. Οποιεσδήποτε απουσίες καταγράφονται.
* Ενημερώνει έγκαιρα την υπηρεσία/οργανισμό σε περίπτωση απουσίας του και αναγράφει τον λόγο απουσίας για την ημέρα αυτή στο το Έντυπο «Καταγραφή Επαγγελματικής Κατάρτισης και Εργασιών» [Έντυπο 5 (ΕΣΕΚΑ)]. Δεν καταβάλλεται επίδομα για οποιαδήποτε απουσία του ανέργου εκτός για απουσία λόγω υπηρεσίας στην Εθνική Φρουρά ή στην Πολιτική Άμυνα, μετά από προσκόμιση σχετικής βεβαίωσης. Σε περίπτωση ανάγκης για δικαιολογημένη συνεχόμενη απουσία του ανέργου από το πρόγραμμα, δύο συνεχόμενων ημερών και άνω, πρέπει να ενημερώσει άμεσα την υπηρεσία/οργανισμό για να εξασφαλιστεί παράταση της τοποθέτησης για το ανάλογο χρονικό διάστημα, όχι μεγαλύτερο από δύο μήνες και εφόσον αυτό είναι εφικτό μέσα στα χρονικά περιθώρια υλοποίησης του Σχεδίου. Είναι δυνατόν για σοβαρούς λόγους (π.χ. λόγοι υγείας) να εγκριθεί παράταση για διάστημα πέραν των δύο μηνών. Σε περίπτωση που η απουσία του ανέργου (εξαιρουμένων των επίσημων αργιών ή απουσιών από παράταση) σωρευτικά μέχρι και τον υπό εξέταση μήνα υπερβαίνει το 25% της συνολικής διάρκειας της τοποθέτησης (πέραν των 20 ημερών), τότε καταβάλλεται το επίδομα για τις εργασθείσες ημέρες του μήνα και διακόπτεται η τοποθέτηση.
* Συνεργάζεται με τους λειτουργούς/εκπρόσωπους της ΑνΑΔ και προβαίνει σε ενημέρωση για οποιαδήποτε προβλήματα προκύπτουν κατά τη διάρκεια της τοποθέτησης.
* Ενημερώνει την ΑνΑΔ το συντομότερο και οπωσδήποτε όχι αργότερα από ένα μήνα μετά την έναρξη του προγράμματος, σε περίπτωση που υπάρχουν σοβαροί λόγοι που καθιστούν αδύνατη την υλοποίηση του προγράμματος κατάρτισης.
* Συμπληρώνει και υποβάλλει ηλεκτρονικά στην ΑνΑΔ, μέσα σε 15 ημέρες από την ολοκλήρωση της τοποθέτησης, το Έντυπο «Αξιολόγηση της Τοποθέτησης από τον Άνεργο» [Έντυπο 6 (ΕΣΕΚΑ)].

1. Οι περί Κοινωνικών Ασφαλίσεων Νόμοι. [↑](#footnote-ref-1)
2. Οι περί Υποχρεωτικής Ασφάλισης της Ευθύνης των Εργοδοτών Νόμοι του 1989 έως 2011. [↑](#footnote-ref-2)